  Виталий Пронин Шаерысьтымы 8 сюрлэсь ятыргес нылъёс но пиос понна туннэ берпуметӥзэ чузъяськоз гырлы куара. Егитъёслэн тодэ ваёнъёсазы со пыраклы кылёз. Луозы, вылды, школа аръёсын люкиськон синвуос. Но уката гочато азьланьын усьтӥськись инвисъёс.Дэбес ёросысь Тыловай шор ёзо школаез туэ 10 ныл но пи йылпумъя. Дышетӥсьёссы верало: таӵе выпусксы кемалась ӧй вал ни. Ваньзы ик пиналъёс ӟеч дышетскизы, школа улонэ мылысь-кыдысь пыриськизы, пӧлазы спортэн эшъяськисьёс но вань.- Маша Корепановамы зарни, эшшо ньылез - Таня Андреева, Оля Ложкина, Женя но Валерия Сташковаос - азьвесь медаль басьтыны кулэ, - шуэ классэн кивалтӥсьсы Ирина Протопопова.Ирина Юрьевна котькуд пиналэз ушъян кылъёс шедьтэ. Пӧлысьтызы витез, пе, Ижысь гурт хозяйствоя академия бордын кылдытэм агроклассын дышетскизы. Таӵе классъёс пӧлын вуз ӵошатскон-олимпиада радъяз вал. Тыловайысь пиналъёс котькинлэсь трос тодэмзэс-быгатэмзэс возьматӥзы, районзэс нырысетӥ интые поттӥзы. Табере соос вузэ, конкурс пыр потытэк, сюрыны быгато ни.Нялтас вераса, классысь вань пиналъёс вылӥ дышетскон заведениосы йыгаськыны малпало. Дышетӥсьёссы оско: пӧрмытозы. Бен, азьланьын витё на экзаменъёс. Информатикая, биологияя но историяя ЕГЭ сётон нунал тупатэмын ни 28-тӥ майлы. Ӟуч кылъя тодон-валанъёссэс выпускникъёс сыналозы 31-тӥ мае, математикая - 7-тӥ июне. Йылпумъяськозы экзаменъёс 16-тӥ июне, но 21-тӥ июнёзь тупатэмын на резерв нуналъёс.Элина Кумачёва. Теги: Дэбес Школа  